אסטרולוגיה והגדת עתידות: מה אומר המקרא?‏
אסטרולוגיה היא צורת חיזוי המסתמכת על האמונה שהכוכבים, הירח וכוכבי הלכת משפיעים על חייהם של האנשים בכדור הארץ בצורה משמעותית. האסטרולוגים טוענים שמיקום הגרמים השמימיים הללו בעת לידתו של הפרט מעצבת את אישיותו ואת עתידו.‏
אף ששורשי האסטרולוגיה נעוצים בבבל הקדומה, היא עדיין פופולארית. על־פי סקר שנערך בארצות הברית ב־2012, שליש מהנשאלים חשבו שאסטרולוגיה היא ”מדעית בצורה מסוימת”, ו־10 אחוז מהם אמרו שהיא ”מדעית מאוד”. האם זה נכון? לא. להלן הסיבות לכך.‏
כוכבי הלכת והכוכבים אינם פולטים כוח מסוים המשפיע על בני האדם כשם שטוענים האסטרולוגים.‏
התחזיות ברוב המקרים כה כלליות עד שניתן ליחסן לכל אדם.‏
חישובים אסטרולוגיים נעשים כיום על־פי האמונה העתיקה שכוכבי הלכת סובבים סביב כדור הארץ. אך למעשה, כוכבי הלכת סובבים סביב השמש.‏
תחזיותיהם של אסטרולוגים שונים לגבי אותו אדם אינן תואמות זו לזו.‏
האסטרולוגיה מתייגת אנשים על־פי 12 קבוצות, או סימני מזלות, לפי תאריך לידתם. אך הואיל ולאורך מאות שנים נטיית ציר כדור הארץ השתנתה, התאריכים המקושרים לסימני המזלות אינם תואמים עוד למועדי מעבר השמש בקבוצות הכוכבים שעליהן קרויים סימני המזלות.‏
אומרים שסימני המזלות נועדו לספק רמזים על אודות אופיו של הפרט. אך במציאות, לאנשים בעלי תאריכי לידה זהים אין תכונות זהות; תאריך לידתו של האדם אינו חושף דבר על אישיותו. במקום לראות אנשים כפי שהם באמת, האסטרולוגים שופטים את התנהגותו ואת אופיו של הפרט על־פי סדרת השערות. האם לא מדובר בסוג של דעה קדומה?‏
עוד מימי קדם אנשים פנו למגידי עתידות. חלק ממי שעסקו בכך חיפשו משמעות בדברים כמו מעיים של בעלי חיים ובני אדם או באופן שבו תרנגול מנקר בגרגיריו. אחרים חזו את העתיד כאשר הסתמכו על צורות שהופיעו בעלי תה או במשקעי קפה. כיום כדי ”לקרוא” את עתידו של הפרט משתמשים בקלפי טרוט, בכדורי בדולח, בקוביות משחק ובאמצעים אחרים. האם הגדת עתידות היא דרך מהימנה לדעת את העתיד? בהחלט לא. נראה כעת מדוע.‏
תן דעתך לעניין העקביות. התחזיות שמתקבלות משיטותיהם השונות של מגידי העתידות ברוב המקרים סותרות זו את זו. והן שונות זו מזו גם כאשר מדובר באותה השיטה. לדוגמה, אם אדם ישאל שני מגידי עתידות את אותה השאלה לגבי העתיד על בסיס ”קריאה” באותם הקלפים, התשובות מן הסתם אמורות להיות זהות. אך לרוב אין כך הדבר.‏
שיטותיהם או מניעיהם של מגידי העתידות החלו להיות מוטלים בספק. המבקרים אומרים שהקלפים או כדורי הבדולח הם לא יותר מאשר אביזרים ושמגיד העתידות ”קורא” את תגובותיו של הפרט ולא את האביזרים. למשל, מגיד עתידות מיומן ישאל שאלות כלליות וישים לב היטב לרמזים מילוליים ולא־מילוליים שעשויים לחשוף דבר מה על הלקוח. לאחר מכן מגיד העתידות יקבל קרדיט על ידיעת עובדות ומצבים שהלקוח הרגע מסר לו מבלי ששם לב לכך. יש מגידי עתידות שעלה בידם לגבות מלקוחותיהם סכומי כסף נכבדים לאחר שזכו באמונם.‏
מה אומר לנו המקרא
האסטרולוגיה והגדת העתידות מרמזות שעתידנו כבר נקבע מראש. האומנם? המקרא אומר לנו שנתונה בידינו היכולת לבחור במה להאמין או מה לעשות, ושבחירותינו משפיעות על עתידנו (‏יהושע כ”ד:15‏).‏
למשרתי אלוהים יש סיבה נוספת לדחות את האסטרולוגיה ואת הגדת העתידות – אלוהים מגנה את כל סוגי חיזויי העתיד. אנו מוצאים במקרא את המילים הבאות: ”לא יימצא בך... קוסם קסמים, מעונן ומנחש ומכשף. וחובר חָבֶר [מטיל כישוף] ושואל אוב וידעוני [מגיד עתידות] ודורש אל המתים. כי תועבת יהוה * כל עושה אלה” (‏דברים י”ח:10–12‏).‏
^ ס' 17 זהו שמו של האל ’העליון על כל הארץ’ (‏תהלים פ”ג:19‏).‏